ចែកគ្រាប់ពូជបន្លែជូនដល់ប្រជាពលរដ្ឋកសិករចំនួន៧៨គ្រួសារ មកពីភូមិចំនួន៧
Channel: Pursat Television
Date: 22/05/2020

ដើម្បីឱ្យប្រជាកសិករមានគ្រាប់ពូជដំណាំល្អ សម្រាប់ដាំដុះនារដូវវស្សាវនេះ  ឯកឧត្តម ម៉ក់ រ៉ា ប្រធានក្រុមប្រឹក្សាខេត្ត  លោក អ៊ឹង គឹមលាង  អភិបាលរងខេត្ត តំណាង ឯកឧត្តម ម៉ៅ ធនិន អភិបាលនៃគណៈអភិបាលខេត្តពោធិ៍សាត់   និងមន្ទីរអង្គភាពពាក់ព័ន្ធជុំវិញខេត្ត បានអញ្ជើញជួបសំណេះសំណាល និងនាំយកអង្ក និងគ្រាប់ពូជបន្លែសេរីរាង្គដូចជា៖ ត្រកួន និងស្ពៃ  ចែកជូនដល់កសិករចំនួន៧៨គ្រួសារ មកពីភូមិចំនួន៧ មាន ភូមិក្តីខ្វាង  ភូមិអូររកា ភូមិសា្វយមាស ភូមិអូរតូង ភូមិកំពង់ស្ទូង និងភូមិដូនអី  នៅសង្កាត់ចំរើនផល និងសង្កាត់លលកសរ ក្នុងក្រុងពោធិ៍សាត់  នាព្រឹកថ្ងៃទី២២ ខែឧសភា ឆ្នាំ២០២០ សរុប ១៦០នាក់ ។
លោក អ៊ឹង គឹមលាង  អភិបាលរងខេត្ត បានថ្លែងថា   ដោយមានការយកចិត្តទុកដាក់ពីរាជដ្ឋាភិបាលកម្ពុជា ក្នុងការលើកកម្ពស់វិស័យកសិកម្ម ដែលជាវិស័យបង្កើតនូវចំណូលសេដ្ឋកិច្ចជាតិ និងបង្កើននូវកំរិតជីវភាពរស់នៅរបស់ប្រជាពលរដ្ឋឱ្យមានលក្ខណៈល្អប្រសើរនោះ ឯកឧត្តម ម៉ៅ ធនិន  បានរៀបចំចែកគ្រាប់ពូជបន្លែជូនដល់បងប្អូនប្រជាកសិករ ក្នុងការផ្សារភ្ជាប់ការទំនាក់ទំនងរវាងថ្នាក់ដឹកនាំខេត្ត និងប្រជាកសិករ ដើម្បីធ្វើយ៉ាងណាឱ្យប្រជាពលរដ្ឋ មានគ្រាប់ពូជដំណាំយកទៅដាំដុះមានរយៈពេលខ្លី ឆាប់បានទទួលទិន្នផលល្អ។ លោក បានធ្វើការសំណូមពរ ដល់ពុក ម៉ែ បងប្អូនទាំងអស់មេត្តាចូលរួមចិញ្ចឹមសត្វបន្ថែមទៀត បន្ទាប់ពីធ្វើការបង្កបង្កើនផលដំណាំ ដើម្បីជួយសម្រាលបន្ទុកជីវភាពក្នុងគ្រួសារ និងសុំឱ្យពួកគាត់បង្កើនការដាំដុះបន្លែធម្មជាតិគ្មានជាតិគីមី “ បន្លែខ្មែរថែសុខភាព ” សម្រាប់បរិភោគតាមគ្រួសារ ជាពិសេស ប្រសិនបើ ការដាំដុះនោះលើសកំណត់ លោកនឹងឱ្យក្រុមការងារយុវជន មកទទួលទិញដល់សមាគមរបស់បងប្អូនដោយផ្ទាល់  ដើម្បីធ្វើការលក់បន្តសំរាប់ផ្គត់ផ្គង់ក្នុងខេត្តពោធិ៍សាត់ និងនាំចេញទៅក្រៅខេត្តផងដែរ។ លោកបានជំរុញបន្ថែមទៀតដល់ប្រជាពលរដ្ឋកសិករទាំងអស់ ត្រូវរួមសហការគ្នាដាំដុះ “ បន្លែខ្មែរថែសុខភាព ” ជាលក្ខណៈ       សហគមន៍ ទៅតាមស្តង់ដាបច្ចេកទេស គ្មានជាតិគីមី ស្របតាមអនុសាសន៍របស់ប្រមុខរាជរដ្ឋាភិបាល។ 
ឯកឧត្តម ម៉ក់ រ៉ា ប្រធានក្រុមប្រឹក្សាខេត្ត មានប្រសាសន៍ថា បច្ចុប្បន្ននេះប្រទេសជាតិយើងកំពុងតែជួបបញ្ហាជំងឺដ៏កាចសាហាវកូវីដ១៩ ដែលរាតដាតពោសពេញលើសកលលោកទាំងមូល។ មកដល់ពេលនេះជាង២០០ប្រទេសហើយដែលឆ្លងជំងឺកូវីដ១៩នេះ និងមានអ្នកស្លាប់ច្រើនទៀតផង។ ប៉ុន្តែនៅប្រទេសកម្ពុជាយើងនេះដោយសារក្រោមការដឹកនាំរបស់អគ្គសេនាបតីតេជោ ហ៊ុន សែន នៃព្រះរាជាណាចក្រកម្ពុជាតែងតែយកចិត្តទុកដាក់ពីសុខទុក្ខនិងអាយុជីវិតប្រជាពលរដ្ឋទូទាំងប្រទេស  ឯកឧត្តម មានប្រសាសន៍ទៀតថា តែនៅថ្ងៃមិ្សលមិញនេះ របស់ក្រសួងសុខាភិបាលបានចេញសេចក្តីប្រសាសន៍ថ្មីមួយទៀត ដែលបានរកឃើញអ្នកផ្ទុកជំងឺកូវីដ១៩ ទៅលើបុរសជាជនជាតិខ្មែរម្នាក់អាយុ ២៦ ឆ្នាំ ដែលរស់នៅខេត្តកំពត ដែលបុរសរូបនេះបានត្រលប់មកពីប្រទេសហ្វីលី្លពីន និងបន្តជើងហោះហើរពីសាធារណរដ្ឋកូរ៉េ ដើម្បីចូលមកប្រទេសកម្ពុជា។
ឯកឧត្តម បានផ្តាំផ្ញើដល់បងប្អូនប្រជាពលរដ្ឋក្នុងខេត្តទាំងអស់ត្រូវអនុវត្តន៍តាមការណែនាំរបស់ប្រមុខរាជរដ្ឋាភិបាល ដែលមានសម្តេចអគ្គមហាសេបតីតេជោ ហ៊ុន សែន ដែលតែតែងមានក្តីកង្វល់ជាមួយនឹងសុខទុក្ខរបស់បងប្អូនប្រជាពលរដ្ឋ។ យើងគួរតែមានមោទភាពខ្ពស់ ចំពោះយុទ្ធនាការច្បាស់លាស់ និងមានវិធានការទាន់ពេលវេលា ជាពិសេសប្រជាពលរដ្ឋមានការយល់ដឹង និងស្តាប់ការណែនាំរបស់ប្រមុខដឹកនាំ និងក្រសួងសុខាភិបាល បានធ្វើឱ្យប្រទេសយើងមានការឆ្លងជំងឺកូវីដ១៩ មានចំនួនតិចជាង ប្រទេស  ដទៃ។ ប៉ុន្តែមកដល់ពេលនេះប្រជាពលរដ្ឋយើងមិនមាននរណាម្នាក់បាត់បង់ជីវិតដោយសារជំងឺកូវីដ១៩ នោះទេ ។  ប្រសិនបើមានបងប្អូនប្រជាពលរដ្ឋណា ដែលមាន កូនក្មួយ ទើបតែត្រលប់មកពីធ្វើការនៅប្រទេសក្រៅ ត្រូវណែនាំពួកគាត់ឱ្យស្នាក់នៅក្នុងបន្ទប់ឱ្យឆ្ងាយពីក្រុមគ្រួសារចំនួន១៤ថ្ងៃជាមុនសិន។ ប្រសិនបើពួកគាត់ មានរោគសញ្ញាណាមួយមិនប្រក្រតី  ត្រូវជំរុញឱ្យគាត់ទៅមណ្ឌលសុខភាព ដើម្បីឱ្យក្រុមគ្រូពេទ្យពិនិត្យ និងតាមដានឱ្យបានច្បាស់លាស់។ ត្រូវពាក់ម៉ាស់នៅកន្លែងសាធារណៈ និងលាងសម្អាតដៃ ឬអាកុល ឱ្យបានជាប្រចាំ ដើម្បីចូលរួមបង្ការ និងទប់ស្កាត់ការរីករាលដាលនៃជម្ងឺកូវីត ១៩នេះ។
ក្នុងឱកាសនោះ ឯកឧត្តម ក៏បានចែកជូន អង្ក និង គ្រាប់ពូជបន្លែ ដល់បងប្អូនប្រជាពលរដ្ឋ ចំនួន ៧៨គ្រួសារ ដោយក្នុងមួយគ្រួសារៗ ទទួលបាន  អង្ករ ១០គីឡូក្រាម  ត្រកួន ១ខាំ  ស្ពៃ មួយកញ្ចប់ និងបានចុះពិនិត្យកន្លែងចិញ្ចឹមកង្កែប និងត្រី របស់ប្អូនប្រជាពលរដ្ឋនៅទីនោះផងដែរ៕